IZVJEŠĆE SA 25/166 SJEDNICE VIJEĆA HRVATSKE LJEKARNIČKE KOMORE

Vijeće Hrvatske ljekarničke komore je na svojoj sjednici dana 11. srpnja 2023. raspravljalo o :

* Izvješću Predsjednice Komore o radu Komore od 17. ožujka 2023.,
* Izvješću o aktivnostima vezanim uz najavljene izmjene Pravilnika o uvjetima za određivanje područja na kojem će se osnivati ljekarne,
* Izvješću o provedenim izborima za zastupnike Glavne skupštine Hrvatske ljekarničke komore,
* Donošenju stručnog mišljenja o mjerenju zračne udaljenosti između ljekarni u postupku izdavanja mišljenja pri osnivanju ljekarni,
* Raspravi o propisivanju i izdavanju lijekova na e-recept putem aplikacije MOBILE DOCTOR,
* Donošenju odluke o cijeni pregleda ljekarni plovnih objekata,
* Donošenju odluke o stavljanju van snage odredbe članka 10.a stavka 7. Pravilnika o sadržaju, rokovima i postupku stručnog usavršavanja magistara farmacije i Odluke o uvođenju šireg raspona bodova za postojeće online edukacije i izjednačavanju online stručnih skupova sa stručnim skupovima
* Donošenju odluke o suradnji Progressusa i HLJK,
* Donošenju odluke o nositeljstvu projekta ePIL
* Predsjednica Komore Ana Soldo, izvijestila je članove Vijeća Komore o najvažnijim aktivnostima koje je provodila Hrvatska ljekarnička komora u razdoblju od 17. ožujka 2023. do 11. srpnja 2023. s posebnim naglaskom na:
* izradu Zakona o ljekarništvu,
* projekte iz Nacionalnog plana za oporavak i otpornost,
* suradnju s HALMEDom,
* rad ureda i tijela Hrvatske ljekarničke komore.
* Predsjednica Komore obavijestila je prisutne članove Vijeća o aktivnostima vezanim uz najavljene izmjene Pravilnika o uvjetima za određivanje područja na kojem će se osnivati ljekarne. Naime, dana 18. travnja 2023. HLJK zaprimila je zahtjev za prethodno mišljenje o Nacrtu Pravilnika o dopuni Pravilnika o uvjetima za određivanje područja na kojem će se osnivati ljekarne

U dostavljenom tekstu Nacrta pravilnika, Ministarstvo zdravstva predlaže da županijske ljekarne mogu osnovati (najviše) dvije ljekarničke podružnice na svojem području bez obveze ispunjavanja sljedećih uvjeta iz Pravilnika:

* uvjet broja osiguranih osoba HZZO-a,
* uvjet propisane zračne udaljenosti između ljekarni,
* iznimki od uvjeta propisane člankom 6. Pravilnika – osnivanje na 3 km, osnivanje u složenoj građevini, osnivanje u turističkom naselju, osnivanje u društveno poticajnoj stanogradnji.

Ministarstvo predlaže da se takve ljekarne mogu seliti kao i ljekarne osnovane po redovitim uvjetima (dakle pod uvjetima koji su propisani u članku 7. Pravilnika).

Ostale ljekarne i dalje se mogu osnivati pod uvjetima propisanim Pravilnikom jer podružnica županijske ljekarničke ustanove koja je osnovana na gore opisan način ne ulazi u izračun međusobne udaljenosti za ljekarnu. Nije propisan način seljenja takvih ljekarni.

Vijeće Hrvatske ljekarničke komore jednoglasno je odbilo gore navedeni prijedlog Ministarstva zdravstva, budući da takav prijedlog stavlja u diskriminatoran položaj pravo osnivanja, preseljenja i u konačnici poslovanja privatnih ljekarni i ljekarničkih ustanova.

Dana 12. svibnja 2023. odvjetnik Igor Mucalo je izradio pravnu analizu o Nacrtu Pravilnika o dopuni Pravilnika o uvjetima za određivanje područja na kojem će se osnivati ljekarne u svjetlu EU propisa o pravu poslovnog nastana i slobode pružanja usluga te ustavnog prava na jednak položaj poduzetnika na tržištu koja je dostavljena Ministarstvu zdravstva i Vladi RH.

15. svibnja 2023. održan je sastanak na Ministarstvu zdravstva na temu izmjena Pravilnika o uvjetima za određivanje područja na kojem će se osnivati ljekarne, a zbog nemogućnosti prisustvovanja ministra zdravstva izv. prof. dr. sc. Vili Beroša, dr. med. na navedenom sastanku, zatražen je novi termin sastanka na kojem će se raspravljati o Nacrtu pravilnika te je zamoljena odgoda dostave mišljenja dok se ne postigne zajednički dogovor.

Pregovori s nadležnim Ministarstvom zdravstva se nastavljaju o čemu će Vijeće biti pravovremeno obaviješteno.

* Članovi Vijeća Komore su jednoglasno primili na znanje Izvješće o provedenim izborima za zastupnike Glavne skupštine Hrvatske ljekarničke komore. *(više pod „Izbori za zastupnike u Glavnoj Skupštini“)*
* Zbog ponovno aktualiziranog problema mjerenja zračne udaljenosti između ljekarni, Povjerenstvo za davanje mišljenja predlaže Vijeću Komore da donese stručno mišljenje, odnosno uputu o točkama mjerenja udaljenosti zračnom linijom između dviju ljekarni na sljedeći način:

*„U postupku mjerenja međusobne zračne udaljenosti između ljekarni mjeri se zračna udaljenost od ulaza u novu ljekarnu do ulaza u najbližu postojeću ljekarnu. Ako postoji više ulaza u ljekarnu, geodet sudski vještak je obvezan mjeriti zračnu udaljenost između najbližih ulaznih vrata dviju ljekarni.“*

Članovi Vijeća Komore su jednoglasno prihvatili prijedlog Povjerenstva za davanje mišljenja pri osnivanju ljekarni te donijeli gore navedeno stručno mišljenje.

* Hrvatska ljekarnička komora zaprimila je više upita o dopuštenosti izdavanja lijekova na e-recept propisan od strane doktora korištenjem aplikacije MOBILE DOCTOR.

Naime, u ljekarne se tijekom turističke sezone, javljaju pacijenti, strani državljani kojima je liječnik iz strane države propisao lijek na e-recept korištenjem ove aplikacije. Nakon toga, pacijent sa svog mobitela proslijedi e-recept na e-mail ljekarne, koja može propisivanje lijeka provjeriti na stranici [www.mobidoctor.eu/verify](http://www.mobidoctor.eu/verify)

Hrvatska ljekarnička komora je o istom zatražila tumačenje nadležnog Ministarstva zdravstva, te upit proslijedila i Vijeću Komore da na sjednici raspravi navedenu problematiku.

Uzimajući u obzir odredbe članaka 8., 15. i 16. Pravilnika o mjerilima za razvrstavanje lijekova te o propisivanju i izdavanju lijekova na recept ("Narodne novine" br. 86/13., 90/13., 102/14., 107/15., 72/16.) te Pravilnika HZZO-a o načinu propisivanja i izdavanja lijekova na recept, Vijeće Hrvatske ljekarničke komore je s 14 glasova „za“ i 3 glasa „suzdržan“ donijelo mišljenje da se lijek ne može izdati na temelju takvog recepta.

O stavu i tumačenju Ministarstva zdravstva također će se obavijestiti članovi Vijeća i još jednom raspraviti o primjeni navedene aplikacije.

* Članovi Vijeća su jednoglasno donijeli odluku o cijeni pregleda ljekarne plovnih objekata, izdavanju potvrde o obavljenom pregledu te zbrinjavanju farmaceutskog otpada s plovnih objekata na sljedeći način:

Za pregled ljekarne plovnog objekta kategorije A, sukladno Pravilniku o minimalnim uvjetima pružanja medicinske skrbi na brodovima (NN 123/21), određuje se cijena u iznosu od 70,00 eura +PDV.

Za pregled ljekarne plovnog objekta kategorije B, sukladno Pravilniku o minimalnim uvjetima pružanja medicinske skrbi na brodovima (NN 123/21), određuje se cijena u iznosu od 50,00 eura +PDV.

Za pregled ljekarne plovnog objekta kategorije C, sukladno Pravilniku o minimalnim uvjetima pružanja medicinske skrbi na brodovima (NN 123/21), određuje se cijena u iznosu od 40,00 eura +PDV.

Za izdavanje potvrde (certifikata) o obavljenom pregledu ljekarne plovnog objekta kategorije A, B i C određuje se naknada u iznosu od 40,00 eura +PDV.

Ako ovlaštena pravna osoba sukladno Pravilniku o minimalnim uvjetima pružanja medicinske skrbi na brodovima (NN 123/21) koja obavlja pregled ljekarne plovnog objekta sama organizira dolazak do plovnog objekta, cijena pregleda ljekarni plovnih objekata iz odredbi članaka I, II i III uvećava se za troškove puta koje je do plovnog objekta imala ovlaštena pravna osoba.

Ako se pregled ljekarne plovnih objekata iz odredbi članaka I, II i III ove Odluke obavlja u dane vikenda, blagdana ili praznika uvećava se cijena pregleda ljekarni plovnih objekata za 50 %.

Ovlaštena pravna osoba koja obavlja pregled ljekarne plovnog objekta može odobriti popust od 10% za poslove navedene u Odluci.

Za zbrinjavanje farmaceutskog otpada, iz plovnih objekata iz odredbi članaka I, II i III, ove Odluke određuje se naknada u iznosu od 7 eura/kg +PDV.

Članovi Vijeća su jednoglasno donijeli:

* Odluku o stavljanju van snage odredbe članka 10.a stavka 7. Pravilnika o sadržaju, rokovima i postupku stručnog usavršavanja magistara farmacije koja propisuje: *„Magistar farmacije putem on-line tečaja može sakupiti najviše 3 boda godišnje*
* Odluku o uvođenju šireg raspona bodova za postojeće online edukacije i izjednačavanju online stručnih skupova sa stručnim skupovima na sljedeći način:

|  |  |  |  |
| --- | --- | --- | --- |
| **III. a ON – LINE TEČAJEVI** | | | |
| **Vrsta skupa** | **Opis sudjelovanja** | **Vrednovanje u bodovima** | |
| **I. kategorija** | **II. kategorija** |
| **ON – LINE TEČAJ** | AKTIVNO | do 3 | do 2 |
| PASIVNO | do 1.5 | do 1,2 |

|  |  |  |  |
| --- | --- | --- | --- |
| **III. b WEBINARI** | | | |
| **Vrsta skupa** | **Opis sudjelovanja** | **Vrednovanje u bodovima** | |
| **I. kategorija** | **II. kategorija** |
| **WEBINAR** | AKTIVNO | do 1,5 | do 1 |
| PASIVNO | do 1 | do 0,6 |

Povjerenstvo odlučuje o prihvaćanju projekta e-stručnog skupa te privremeno izjednačava e-stručni skup sa stručnim skupom.

* Članovi Vijeća Komore su donijeli odluku o suradnji s udrugom Progressus s ciljem osnaživanja uloge ljekarnika na nacionalnoj razini.
* Članovi Vijeća Komore su donijeli odluku o nositeljstvu projekta e PIL, projekta primjene elektroničke upute o lijeku za pacijente u bolnicama.